送誠上人
作者：釋道璨
朝代：宋

paragraphs: 長安城頭秋日黄，長安道上秋風凉。
游子念親從定起，一衲卷雲歸故鄉。
七月八月吳楚路，十里五里東南疆。
遥知子母相見處，籬落黄花吹晚香。
我母今年六十四，千丈白髮應滄浪。
石田茆屋歸未得，西山幾度明斜陽。
因送君行發深省，天地闊遠愁茫茫。
他年相尋君勿忘，楊柳當門水滿塘。